Broj: 711-I-309-P-56/22-03-17

Zagreb, 4. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev na zahtjev Marije Šafer, pročelnice Jedinstvenog upravnog odjela Grada Orahovice**,na 157. sjednici, održanoj 4. veljače 2022., daje sljedeće

**OČITOVANJE**

1. **Obiteljsko poljoprivredno gospodarstvo poslovni je subjekt sukladno članku 5. stavku 1. točki 5. ZSSI/21-a.**
2. **Obzirom da članovi Gradskog vijeća Grada Orahovice povodom obnašanja navedene dužnosti nisu obveznici iz članka 3. ZSSI/21-a, na nastanak poslovnog odnosa zakupa državnog poljoprivrednog zemljišta između poslovnog subjekta u vlasništvu člana navedenog predstavničkog tijela ili druge osobe s kojom je obiteljski povezan i Republike Hrvatske u natječaju koji provodi Grad Orahovica kao i na nastanak poslovnog odnosa navedenih subjekata s Gradom Orahovicom, ne primjenjuju se odredbe članka 20. ZSSI/21-a.**
3. **Ukoliko bi došlo do poslovnog odnosa poslovnih subjekata u vlasništvu člana Gradskog vijeća Grada Orahovice ili u vlasništvu članova njegove obitelji s Gradom Orahovicom te s trgovačkim društvima i drugim pravnim osobama kojima je Grad Orahovica osnivač, član Gradskog vijeća dužan je sukladno članku 4. stavku 5. ZSSI/21-a pisanim putem u roku od 15 dana obavijestiti navedeno predstavničko tijelo o stupanju u poslovni odnos.**
4. **Upućuje se Gradsko vijeće Grada Orahovice da u kodeks ponašanja, koji je temeljem članka 4. stavka 1. ZSSI/21-a dužno donijeti, unese, između ostalog, i odredbe o sprječavanju sukoba interesa kojom bi se propisao način postupanja člana predstavničkog tijela koji bi se našao u situaciji da odlučuje o vlastitim ili interesima članova svojih obitelji, odnosno poslovnih subjekta u njihovom vlasništvu ili drugim fizičkim i pravnim osobama s kojima je interesno povezano.**

Obrazloženje

Marija Šafer, pročelnica Jedinstvenog upravnog odjela Grada Orahovice, podnijela je zahtjev za očitovanjem koji je u knjigama ulazne pošte zaprimljen 28. siječnja 2022. pod brojem: 711-U-1529-P-56/22-01-3, povodom kojeg se vodi predmet broj P-56/22.

U zahtjevu podnositeljica navodi da nekoliko članova Gradskog vijeća Grada Orahovice, odnosno članova njihovih obitelji obavljaju poljoprivrednu djelatnost putem obiteljskog poljoprivrednog gospodarstva (u daljnjem tekstu: OPG). Navodi se da će Grad Orahovica raspisati javni natječaj za davanje u zakup poljoprivrednog zemljišta u vlasništvu Republike Hrvatske te da postupak provodi Natječajno povjerenstvo koje imenuje Gradsko vijeće, a odluku o davanju u zakup fizičkim i pravnim osobama donosi Gradsko vijeće, slijedom čega se traži mišljenje u smislu odredbe članka 4. stavka 5. ZSSI/21-a.

Podnositeljica traži mišljenje Povjerenstva da li se član Gradskog vijeća Grada Orahovice ili član njegove obitelji koji su nositelji OPG-a mogu javiti na predmetni javni natječaj i odlučivati na sjednicama Gradskog vijeća te je li OPG poslovni subjekt u smislu odredbi ZSSI/21-a, trebaju li se članovi Gradskog vijeća izuzeti od glasovanja ako se radi o OPG-u u kojem su oni osobno nositelji ili su to članovi njihovih obitelji, te kako postupiti ako se izuzme većina članova Gradskog vijeća, čime bi bilo dovedena u pitanje potrebna većina za donošenje odluka.

Također traži mišljenje Povjerenstva, kao tijela koje obavlja nadzor nad člankom 4. stavkom 5. ZSSI/21-a, mogu li navedeni subjekti stupati u bilo kakav poslovni odnos s Gradom Orahovicom te se traži žurnost u postupanju kako bi se postupak mogao zakonito provesti.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

 Člankom 4. stavkom 1. ZSSI/21-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Člankom 4. stavkom 5. ZSSI/21-a propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Člankom 5. stavkom 1. točkom 5. ZSSI/21-a propisano je da su poslovni subjekti*,* pored ostalih navedenih, i obiteljska poljoprivredna gospodarstva.

Iz odredbi navedenog Zakona nesporno proizlazi da je OPG poslovni subjekt u smislu istog.

Nadalje, članovi predstavničkih tijela jedinica lokalne samouprave nisu dužnosnici u smislu članka 3. ZSSI/21-a koji određuje krug dužnosnika te ih stoga u obnašanju ove dužnosti ne obvezuju zabrane i ograničenja propisana tim Zakonom. Imajući u vidu da su članovi predstavničkih tijela jedinica lokalne samouprave izabrani od strane građana na mandatno razdoblje od četiri godine, kao i ovlasti tog tijela u donošenju općih akata i proračuna navedenih jedinica, obnašanje dužnosti člana Gradskog vijeća Grada Orahovice smatra se obnašanjem druge javne dužnosti izvan kruga dužnosti propisanih u članku 3. ZSSI/21-a.

Osim toga, u ovome se slučaju ne radi o poslovnom odnosu između jedinice lokalne samouprave u kojoj članovi predstavničkog tijela obnašaju javnu dužnost i poslovnog subjekta u vlasništvu člana predstavničkog tijela ili člana njegove obitelji, već se radi o poslovnom odnosu navedenog poslovnog subjekta s Republikom Hrvatskom čiji je predmet zakup poljoprivrednog zemljišta, a koji sukladno odredbama Zakona o poljoprivrednom zemljištu („Narodne novine“, broj 20/18., 115/18. i 98/19.) provode grad ili općina na čijem se području nalazi poljoprivredno zemljište.

Stoga se na nastanakposlovnog odnosa zakupa državnog poljoprivrednog zemljišta između poslovnog subjekta u vlasništvu člana navedenog predstavničkog tijela ili druge osobe s kojom je obiteljski povezan i Republike Hrvatske, u natječaju koji provodi Grad Orahovica kao i na nastanak poslovnog odnosa navedenih subjekata s Gradom Orahovicom, ne primjenjuju odredbe članka 20. ZSSI/21-a, jer članovi Gradskog vijeća Grada Orahovice nisu obveznici, niti bi u ovoj situaciji nastao poslovni odnos s Gradom Orahovicom.

Nadalje, sukladno obvezi propisanoj člankom 4. stavkom 5. ZSSI/21-a, ako bi došlo do poslovnog odnosa poslovnih subjekata u vlasništvu člana Gradskog vijeća Grada Orahovice ili u vlasništvu članova njegove obitelji s Gradom Orahovicom te s trgovačkim društvima i drugim pravnim osobama kojima je Grad osnivač, član Gradskog vijeća Grada Orahovice dužan je pisanim putem u roku od 15 dana obavijestiti navedeno predstavničko tijelo o stupanju u poslovni odnos.

 S obzirom da su predstavnička tijela sukladno članku 4. stavku 1. ZSSI/21-a dužna donijeti kodeks ponašanja koji sadrži odredbe o sprječavanju sukoba interesa članova navedenih tijela, upućuje se Gradsko vijeće Grada Orahovice da u ovaj kodeks ponašanja unese i odredbu kojim se uređuje način postupanja člana Gradskog vijeća koji bi se našao u situaciji odlučivanja o vlastitim interesima te interesima članova svojih obitelji, odnosno poslovnih subjekta u njihovom vlasništvu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana